Гъуэгу къежьапIэ
Курыт школхэр къэзыухахэм къыхузэрагъэпэщ гуфIэгъуэ пшыхьхэр, дэнэкIи хуэдэу, ди республикэми мы махуэхэм щокIуэкI. Жылагъуэм мыхьэнэшхуэ щызиIэ а Iуэхугъуэхэм ныбжьыщIэхэмрэ абыхэм я егъэджакIуэхэмрэ нэмыщI, жыджэру хэтщ адэ-анэхэр, щIыпIэ унафэщIхэр, нэхъыжьыфIхэр.
ШэджэмщIыналъэм Iэтауэ щагъэлъэпIащ щIыпIэм и ныбжьыщIэхэм 11-нэ классыр къызэраухар. Абы теухуа гуфIэгъуэ пшыхь мэрем кIуам щекIуэкIащ Шэджэм районым и курыт школхэм. Пшыхьым ипэ къихуэ махуэм, мэкъуауэгъуэм и 23-м, Шэджэм къалэм дэт ЩэнхабзэмкIэ уардэунэм щызэхуашэсащ школым зэрыщIэса илъэс 11-м къриубыдэу егъэджэныгъэм къыхэжаныкIа ныбжьыщIэхэр. Егъэджэныгъэм щаIа ехъулIэныгъэхэм, олимпиадэ зэмылIэужьыгъуэхэм зэрыщытекIуахэм папщIэ, дыщэ медалхэмрэ щIыхь, фIыщIэ тхылъхэмрэ мы гъэм иратащ цIыху 76-м. Абыхэм яхуэгъэпса гуфIэгъуэ зэхыхьэм район унафэщIхэм, егъэджакIуэхэмрэ адэ-анэхэмрэ нэмыщI кърихьэлIат КъБР-м и Парламентым и УнафэщI Егоровэ Татьянэ.
— Илъэс 11-кIэ курыт школым фызэрыщеджар псыхэкIуадэ зэрымыхъуам, а зэманым къриубыдэу щIэныгъэ куу зэрызэвгъэгъуэтам и щыхьэтщ нобэрей зэIущIэр, — жиIащ Егоровэ Татьянэ, ныбжьыщIэхэм захуигъазэу. — Сигуми си псэми къабгъэдэкIыу сынывохъуэхъу гъащIэм хувиIэ мурадхэмрэ хъуэпсапIэхэмрэ къывэхъулIэну, ди республикэр, къэралыр зэрыгушхуэн цIыху къыфхэкIыну.
Парламентым и УнафэщIыр ехъуэхъуащ зи гъэсэнхэм иригушхуэ егъэджакIуэхэми фIыщIэ ин яхуищIащ апхуэдэ сабийхэр зыпIа, зыгъэса адэ-анэхэми.
11-нэ классыр ехъулIэныгъэ лъагэхэр яIэу къэзыуххэм псалъэ гуапэкIэ захуигъэзащ Шэджэм район администрацэм и Iэтащхьэ ТекIушэ Артур. Районым къыбгъэдэкIыу абы ныбжьыщIэхэм яритащ щIыхь тхылъхэр, саугъэт лъапIэхэр. ФIыщIэ тхылъхэмкIэ ягъэпэжащ адэ-анэхэри.
ЕгъэджэныгъэмкIэ щIыпIэ IэнатIэм и унафэщI Iэрыпщэ Жаннэ къызэхуэсахэм махуэшхуэмкIэ ехъуэхъуа нэужь, кIэщIу къытеувыIащ мыгъэрей къэпщытэныгъэхэм къарикIуахэм. Абы зэрыжиIамкIэ, районым и курыт школхэр къэзыух цIыху 297-м ящыщу ныбжьыщIэ 23-м балл лъагэхэр (86-м къыщыщIэдзауэ 98-м нэс) къахьыфащ урысыбзэмкIэ, литературэмкIэ, обществознаниемкIэ екIуэкIа зыуэ щыт къэрал экзаменхэмкIэ. Ахэр ехъулIэныгъэфIщ.
Лэскэн щIыналъэми щекIуэкIащ апхуэдэ гуфIэгъуэ зэIущIэ. Администрацэм и унэм ирагъэблэгъащ курыт школыр мы гъэм къэзыух ныбжьыщIи 154-м ящыщу 30. Еджэным щызыIэрагъэхьа ехъулIэныгъэфIхэм, щIыналъэпсо, къэралпсо олимпиадэхэм пашэныгъэ къызэрыщахьам папщIэ, абыхэм хуагъэфэщащ медалхэр, щIыхь тхылъхэр, ахъшэ саугъэтхэр.
ГуфIэгъуэ зэIущIэм хэтащ Лэскэн районым и администрацэм и Iэтащхьэ АфIэунэ Аслъэн, егъэджэныгъэмкIэ щIыпIэ IэнатIэм и унафэщI Мысрокъуэ Иринэ, курыт школхэм я унафэщIхэр, егъэджакIуэхэр, адэ-анэхэр.
НыбжьыщIэхэм курыт школыр къызэраухым хуэщIа гуфIэгъуэ пшыхьхэр щекIуэкIащ Бахъсэн щIыналъэми. А пшыхьхэм щагъэлъэпIащ зэпеуэ зэмылIэужьыгъуэхэм щытекIуа ныбжьыщIэхэр. Район, къуажэ администрацэхэм къабгъэдэкIыу абыхэм иратащ щIыхь тхылъхэр, саугъэт лъапIэхэр.
Бахъсэн районым хыхьэ жылэхэм дэт курыт школхэр мы гъэм къаухащ цIыху 429-м. Абыхэм ящыщу ныбжьыщIэ 72-м хуагъэфэща «Еджэным щиIэ ехъулIэныгъэхэм папщIэ» медалыр район администрацэм и унэм нобэ щратыжынущ. Абы ирагъэблэгъэнущ а ныбжьыщIэхэм я адэ-анэхэри.
Еджэным къыхэжаныкIа ныбжьыщIэхэр щагъэлъапIэ гуфIэгъуэ зэхыхьэхэр ягъэдэхащ сабий творческэ гупхэм, республикэм и артист цIэрыIуэхэм. Апхуэдэхэт, псалъэм папщIэ, КъБР-м щIыхь зиIэ и артист Шал Хъусен, КъБР-м и къэрал филармонием и солисткэ Тхьэзэплъ Залинэ, КъБКъУ-м уэрэдымрэ къафэмкIэ и театр «Амикс» гупым и уэрэджыIакIуэ Насып Астемыр сымэ, нэгъуэщIхэри.
КЪАРДЭН Маритэ.
